Benvolgut Marc Illa,

Em dic Nat Argullós, sóc llicenciada en Ciències Biològiques i sóc sòcia de l’ICO des de fa força temps; participo voluntàriament en programes de seguiment com l’Atles i el SOCC. En aquests moments, m’agradaria vincular-me a l’ICO de manera diferent i poder formar part de la Junta com a vocal i, d’aquesta manera, participar en la gestió de l’entitat, aportant el meu punt de vista i la meva experiència.

M’interessen tots els temes relacionats amb l’educació ambiental i considero important que arribi a totes les persones de totes les edats perquè puguin conèixer, valorar i preservar el nostre entorn. Penso que en aquest punt és on l’ICO ha d’apostar de valent i ho ha de fer a través dels ocells.

La meva experiència professional m’ha permès veure que en la preservació del medi natural hi intervenen molts actors i això fa que la seva gestió sigui complexa. Caldria establir bones sinèrgies entre les diferents entitats i l’Administració per aconseguir tenir objectius comuns i millorar el traspàs d’informació entre uns i altres, i crec que jo puc ajudar a millorar aquesta col·laboració.

Per acabar, penso que la Junta de l’ICO hauria de reflectir la diversitat de formació, d’inquietuds i de sensibilitats de les persones que en formen part i la meva incorporació a la Junta podria ajudar en aquest aspecte.

Per tot això, presento la meva candidatura com a vocal de la Junta Directiva de l’ICO.

Cordialment,

Nat Argullós i Romera

Barcelona, 10 d’abril de 2018